En 47-årig svensker blev i Retten i Hjørring i oktober 2021 frifundet for manddrab i sagen om det voldsomme drab på Eddie Karl-Johan Christensen. En 54-årig svensker blev idømt 13 års fængsel for manddrab i samme sag. Begge domme blev anket til landsretten.

Statsadvokaten i Viborg har valgt både at anke den 47-åriges frifindelse og den 54-åriges dom på 13 års fængsel i sagen om drabet på Eddie Karl-Johan Christensen. I efteråret 2021 blev den 47-årige svensker frifundet for manddrab, men idømt 10 måneders fængsel for usømmelig omgang med lig. Da han allerede havde siddet varetægtsfængslet så længe, kunne han forlade Retten i Hjørring som en fri mand. Den 54-årige Bengt Johan Reistad er dømt for både manddrab, usømmelig omgang med lig, hærværk og overtrædelse af våbenloven. Han er ligeledes blevet udvist af Danmark for bestandig. Både han og statsadvokaten har anket dommen. Mandag begynder ankesagen ved Landsretten i Aalborg, hvor statsadvokaten går efter strengere straffe til begge mænd. Den 47-årige mand var skuffet Efter dommen, hvor et enigt nævningeting frifandt den 47-årige svensker, ankede statsadvokaten dommen til landsretten. - Jeg mener, at sagen burde være stoppet, når der var et enigt nævningeting. Men sådan er det ikke, og det tager jeg til efterretning, sagde den 47-åriges forsvarsadvokat Jens Christian Christensen i oktober 2021. Forsvarsadvokaten kunne dengang fortælle, hvordan hans klient reagerede på beslutningen. - Jeg er skuffet. Det er min klient også, sagde han. Skudt og brændt 39-årige Eddie Karl-Johan Christensen blev den 9. maj 2020 dræbt på en ejendom ved Elling nord for Frederikshavn, hvor han boede midlertidigt i en campingvogn. Ejendommen er ejet af den 54-årige dømte mand og på ejendommen boede også den 47-årige mand. Anklagemyndigheden mener, at Eddie Karl-Johan Christensen blev skudt på klos hold med en pistol om aftenen den 9. maj. Efterfølgende blev hans lig anbragt på et brændende bålsted på ejendommen. Hverken retten eller retsmedicinere har kunnet vurdere, om Eddie var død, da han blev lagt på bålet. Efterfølgende blev hans ligdele fragtet i to olietønder til en adresse på havnen i Frederikshavn, hvor den 54-årige ejede en bygning. Her blev de to olietønder opbevaret på et lager. Da olietønderne blev fundet, fandt retsmedicinerne Eddies lig i flere tusinde dele i de to olietønder.